З віцебскім апазіцыянерам Сяргеем Каваленкам у Рэспубліканскім навукова-практычным цэнтры псіхічнага здароўя ў "Навінках" сустрэліся ягоныя сваякі.Пра гэта "БелаПАН" паведаміла ягоная жонка Алена Каваленка:— Як мне распавяла цётка Сяргея, толкам яго не лекуюць. Некаторыя лекі, якія мы яму перадавалі, да яго не даходзяць. Кругласутачна, праз шкло, за ім назіраюць дактары. Страўнік ў яго пакуль цалкам працу не аднавіў, ёсць праблемы з падстраўнікавай залозай і ныркамі.Акрамя таго, па ейных словах, у РНПЦ псіхічнага здароўя па-ранейшаму адмаўляюцца перадаць некаторыя прадукты, неабходныя для выхаду з галадоўкі.— У прыватнасці, не дазваляюць перадаваць неабходныя Сяргею агароднінныя сокі. Таму ён цяжка выходзіць з галадоўкі, — сказала Алена Каваленка.Яна адзначыла, што лекары РНПЦ псіхічнага здароўя ў прыватных размовах адзначаюць, што Сяргей Каваленка павінен пабыць у іх месяц, і затрымаецца там максімум да 10 мая.Пры гэтым пакуль ніякіх абследаванняў псіхічнага здароўя, акрамя кругласутачнага назірання, не робіцца, — заявіла Алена Каваленка.